宿妙覺竹庵贈静老
作者：孫覿
朝代：宋

paragraphs: 青山映落日，澹澹煙中明。
出門無所投，曳杖隨意行。
破裓僧兩三，喜笑争邀迎。
曾巢俯修竹，飛星動高甍。
老人如宿昔，真契同三生。
遇人無戚疏，出語惡不情。
寥寥風馬牛，肝胆欲盡傾。
怪我胸中山，硉兀尚不平。
邯鄲樂無度，短夢一餉榮。
蠻觸怒不休，暴骨千里横。
微言起我病，內愧面汗騂。
蚤知天宇大，豈有世網嬰。
舉扇障西風，浣此滄浪纓。